Csökkenő sáv – növekvő adatátviteli lehetőség a földfelszíni televíziózásban, avagy  
az európai regionális DVB-T2 tervezői platformok eredményei
Kissné dr. Akli Mária, Ferencz Zsolt, NMHH

A 700 MHz-es sáv a műsorszórás mellett elsődleges jelleggel mozgó szolgálatok részére is kijelölésre került a 2015 novemberében megrendezett WRC-15 értekezleten. Az Európai Parlament és a Tanács (EU) elfogadta a 2017/899 Határozatot, melynek alapján a tagállamoknak 2020. június 30-ig lehetővé kell tenni a vezeték nélküli szélessávú elektronikus hírközlési szolgáltatások nyújtására alkalmas földfelszíni rendszerek számára a 700 MHz-es frekvenciasáv használatát. Ennek érdekében a tagállamoknak 2017. december 31-ig valamennyi szükséges, határokon átnyúló frekvenciakoordinációs megállapodást meg kell kötni az Unión belül. Ugyanakkor a határozat kimondja azt is, hogy a nemzeti igények alapján a technológiasemlegesség elvének figyelembe vételével legalább 2030-ig biztosítani kell, hogy a 700 MHz-es frekvenciasáv alatti tartomány rendelkezésre álljon a földfelszíni műsorszóró szolgáltatások nyújtására. 
A 700 MHz-es sáv a megmaradt UHF TV spektrum 30 %-át adja, melynek kiürítése érzékenyen érinti a jelenleg is működő földfelszíni digitális televíziós hálózatokat szinte minden európai országban. Jellemzően 3-4 országos hálózat megvalósításához elegendő frekvencia marad. A kapacitás csökkenés kompenzálására a DVB-T2 technológia nyújt megoldást. A maradék műsorszóró sáv áttervezése azonban nem lehet az országok egyedi döntése, csakis a régió összes országának közös akaratával és együttműködésével valósítható meg. Ezt felismerve alakult meg 2009-ben az első regionális koordinációs csoport nyolc ország részvételével, melyet továbbiak is követtek. Magyarország két régióhoz is tartozik, melyek közül a SEDDIF két évvel ezelőtt magyar kezdeményezésre jött létre, ma már tizenhárom ország részvételével. A főleg nem uniós országból álló BSDDIF munkacsoport október közepén tartja első munkaülését, melynek Budapest lesz a helyszíne. 
Az áttervezési és koordinációs folyamathoz való csatlakozás időpontjától függetlenül az uniós határozatban foglalt ez év végi határidő minden tagállamra vonatkozik a frekvenciakoordinációs megállapodások megkötésére vonatkozóan. Nagyon sok még a nyitott kérdés és rövid a hátralévő idő. Nagy kérdés az is, hogy bővülő műsorkínálat vagy jobb minőségű HD, UHD tartalmak számára növekszik-e majd a rendelkezésre álló kapacitás. 
Az előadásban szeretnénk áttekintést nyújtani arról, hogy az eddigi eredmények tükrében várható-e az uniós elvárásnak megfelelni, a földfelszíni televíziózás lehetőségeit bővíteni, különösen kiemelve a magyarországi vonatkozásokat.